
NR.SC2019 – 

RAPORT DE SPECIALITATE
privind aprobarea Studiului de Fezabilitate aferent obiectivului de investiţie 
,,Extindere la 4 benzi strada Pictor Ion Zaicu-Aristide Demetriade”

Având în vedere Expunerea de motive a Primarului Municipiului Timişoara şi Proiectul de hotărâre privind aprobarea Studiului de Fezabilitate aferent obiectivului de investiţie ,,Extindere la 4 benzi strada Pictor Ion Zaicu-Aristide Demetriade”;

Facem următoarele precizări:

Direcţia Drumuri Poduri Parcaje Rețele de Utilități prin Biroul Drumuri, Poduri și Parcaje are cuprins în programul de dezvoltare aferent anului 2019 realizarea obiectivul de investiţii ,,Extindere la 4 benzi strada Pictor Ion Zaicu-Aristide Demetriade”.
În situația actuală străzile care fac obiectul prezentului studiu de fezabilitate sunt în stadiul de beton asfaltic cu două benzi de circulație, o banda pe sens și fără piste pentru biciclete.

Întreţinerea permanentă a drumurilor constituie factorul primordial al menţinerii acestora într-o stare de viabilitate corespunzătoare cerinţelor traficului. Activităţile de prevenire şi remediere ale defecţiunilor, calitatea lucrărilor executate în acest sens, determină în mare măsura starea tehnică a drumurilor.
Investiţia care face obiectul acestui studiu de fezabilitate are ca obiectiv general: extinderea 4 benzi a străzilor Pictor Ion Zaicu și Aristide Demetriade prin realizarea drumului cu două benzi de circulație pe sens, amenajare trotuare și piste de biciclete (unde situația din teren permite), reamenajarea geometriei intersecțiilor cu străzile: Gheorghe Lazăr, Calea Aradului, Popa Șapcă, Baader și Divizia 9 Cavalerie.
Studiul de Fezabilitate pentru ,,Extindere la 4 benzi strada Pictor Ion Zaicu-Aristide Demetriade”, a fost întocmit de S.C PATH´S ROUT S.R.L–Timișoara în baza contractului de prestări servicii nr. 18/20.02.2018. 

În vederea realizării investiţiei este necesară aprobarea Studiului de Fezabilitate.

Valoarea totală a investiţiei ,,Extindere la 4 benzi strada Pictor Ion Zaicu-Aristide Demetriade”este estimată, conform devizului general al investiţiei, la 49.934.527 lei (inclusiv TVA.
Durata pentru execuţia lucrărilor proiectate este estimată la 8 luni.

Sursa de finanţare: Bugetul local capitolul Cap 84.02.03.03. Străzi

Ținând cont de prevederile:

- O.G. nr.43/1997 privind regimul drumurilor, republicat și Ordinul nr.49/27.01.1998 pentru aprobarea Normelor tehnice privind proiectarea și realizarea străzilor în localitățile urbane, cap.3, pct. 3.8: “Desfiinţarea, lărgirea sau crearea de străzi noi în cadrul unor cvartaluri existente se pot face prin hotărâre a Guvernului, la propunerea Regiei Autonome "Administraţia Națională a Drumurilor din România", în cazul drumurilor naţionale, prin hotărâre a consiliilor locale, în cazul străzilor, şi la propunerea consiliilor judeţene, în cazul drumurilor judeţene.” 

Având în vedere prevederile legale apreciem că Proiectul de hotărâre privind aprobarea Studiului de Fezabilitate pentru obiectivul de investiții  ,,Extindere la 4 benzi strada Pictor Ion Zaicu-Aristide Demetriade”, îndeplineşte condițiile pentru a fi supus dezbaterii și aprobării plenului consiliului local. 

